རི་མོའི་ངོས་ཀྱི་ཚོན་མདོག་རྣམ་པར་བཀྲ་བ་དེ་བརྟོལ་ནས།ཐིག་རིས་སྟབས་བདེ་བས་བྲིས་པའི་སྐྱེ་བོ་དག་མཐོང་དུས།བདེ་སྒྲོན་སླར་ཡང་ལྗོན་ཤིང་དེ་མཐོང་བ་ནང་བཞིན་ཧ་ལས་པར་གྱུར།སྨྱུག་འོག་གི་སྐྱེ་བོ་དེ་དག་ལ་གློ་བུར་གྱི་ཚེ་སྲོག་ཐོབ་པ་བཞིན།དེ་དག་ནི་མོའི་གམ་དུ་འཚོ་བའི་ཕ་དང་མ།ཕུ་ནུ་མིང་སྲིང་བཅས་ཏེ།དེ་དག་ལས་ཀར་འབད་ཅིང་།དེ་དག་འཚོ་བཞིན་ཡོད་པ་རེད།ཏག་ཏག་ཁོ་ཚོས་ངའི་འཚོ་བ་བསྐྲུན་པ་རེད།ངས་ནི་པིར་སྨྱུག་སྤྱད་ནས་ཁོ་ཚོ་ལ་བཅར་ཞིང་།ཁོ་ཚོའི་དགའ་སྐྱོ་ཆགས་སྡང་དང་།སྐྱེ་རྒ་ན་འཆི་བཅས་བྲིས་པ་ཙམ་ཡིན།